Kondopoga
Kondopoga (rus. Кондопога, karel. Kondupohju, vep. Kondopog) – miestas Rusijoje, pietų Karelijoje, 45 km į šiaurę nuo Petrozavodsko, tarp Onegos ežero Kondopogos įlankos ir Ningozero, prie Sunos upės. Rajono centras. Per miestą eina Murmansko–Petrozavodsko geležinkelis, netoliese praeina „Kolos“ plentas. Svarbiausias Rusijoje popieriaus ir celiuliozės pramonės centras, medienos ir baldų, statybinių medžiagų pramonė. Paukštininkystės ir galvijininkystės regiono prekybos centras. Balneologijos kurortas. Prie miesto yra molio, granito, skalūnų, pirokseninių porfyrų telkinių. Yra 1774 m. medinė Dievo Motinos Ėmimo į dangų cerkvė. Netoliese – Kivačo rezervatas ir krioklys.